આમ તો વારસામાં મકાન, દુકાન, રૂપિયા, દાગીનાથી લઈને કુટેવો, ઉઘરાણી અને દેવું આપીને જવાનો આપણે ત્યાં રિવાજ છે. ધ્યાનથી જોજો. બાપુજી વારસામાં આ બીડી પીવાની ટેવ આપીને ગયા હોય એવા દાખલા જોવા મળશે. કોકને બ્લડ પ્રેશર અને ડાયાબિટીસ આપીને જાય છે. કેટલાક બાપુજીઓ સંતાનોને ઘાંટા પાડવાનો વારસો આપીને જાય છે. ઘણાં દીકરાઓ બાપુજી જેટલાં જ સ્લો કે બોરિંગ પેદાં થાય છે અને પછી પોતાની તરફથી એમાં ઉમેરો કરે છે. ઘણી છોકરીઓ મમ્મી જેટલી જ કજિયાળી હોય છે. બટાકાખાઉં પપ્પાનાં પ્યારાઓ બટાકાખાઉં, જંકફૂડીયાનાં જન્ક્ફૂડીયા અને માવાખાઉનાં પુત્રો માવાખાઉં પાકે છે. હા, ક્યારેક કાગડાના માળામાંથી કોયલના બચ્ચા નીકળે એવા સુખદ આશ્ચર્યો જોવા મળે. ત્યારે કોઈ કહે પણ ખરું કે ‘આ તમારો નાનો કોનાં પર ગયો છે એ સમજ નથી પડતી!’